OpenLLM-France/wikimedia huggingface dataset:
# Miguel Malik Allen

Miguel Malik Allen Montesdeoca (La Aldea de San Nicolás, Las Palmas, 10 de maig de 2003) és un basquetbolista de 2,03 metres d'alçària que juga a la posició d'aler.

## Trajectòria esportiva

De pare estatunidenc i mare espanyola, es va formar al planter del Club Santo Domingo de Tenerife. L'any 2017 va ser convidat per disputar la Minicopa infantil amb el Club Joventut Badalona, aconseguint una mitjana de 14,8 punts, 4,4 rebots, 2 assistències, 3,8 robatoris i 14,4 de valoració. Aquell estiu de 2017 s'incorpora al planter del Joventut per jugar en categoria cadet. Amb la seva arribada a Badalona es va començar a estendre àmpliament la creença que era nebot de l'històric jugador de l'NBA Ray Allen, però és una afirmació falsa.
Durant la temporada 2020-21 compaginaria la seva presència a l'equip júnior verd-i-negre i participacions amb el Club Bàsquet Prat de Lliga LEB Plata, conjunt vinculat al Club Joventut Badalona. El 18 d'abril de 2021 fa el seu debut a la Lliga Endesa amb el primer equip del Joventut, participant durant 35 segons en una trobada davant del Reial Madrid Bàsquet. L'estiu de 2023 passa a formar part de la primera plantilla de la Penya.

## Internacional

És internacional amb la selecció de bàsquet d'Espanya en categories inferiors.

## Referències

* ↑ Quiñones García, Irlentz «El Joventut de Badalona incorpora a su cantera a Miguel Malik Allen ('03)». Solo Basket, 27-06-2017 [Consulta: 28 juliol 2023].
* ↑ Valle, Jordi «Miguel Malik Allen, sobrino de Ray Allen, llega a la cantera del Joventut de Badalona». Vavel, 27-06-2017 [Consulta: 28 juliol 2023].
* ↑ Ramos, Xan «Mario Saint-Supery, Hugo González, Miguel Allen y más: el futuro que viene pisando fuerte». Piratas del Basket [Consulta: 28 juliol 2023].
* ↑ «Miguel Allen formará parte del primer equipo de la Penya». ACB, 25-07-2023 [Consulta: 28 juliol 2023].
# Associació del Gran Japó

L'Associació del Gran Japó (大日本協会, Dai-Nippon Kyōkai) fou una organització i partit polític del Japó. Activa durant un breu intèrval de temps a mitjans de l'era Meiji, la formació, de tall nacionalista, defensava una política dura amb les potències estrangeres i formava part de la Coalició Estatista (吏党, Ritō), un grup de partits de caràcter oficialista i nacionalista.
Format a finals de 1893 per Iwane Abei, Norimi Sakamoto, Tomofusa Sassa, Tomotsune Kōmura, Kentarō Ōi i altres. Igualment, molts membres del partit provenien del Partit Liberal Oriental, l'Associació Nacional, el Club Aliança i altres grupúscles nacionalistes, militaristes i panasianistes com la Societat de l'Oceà Fosc (玄洋社, Gen'yōsha), els quals criticaven la excessiva feblesa del govern japonés en matèria de diplomàcia exterior. L'Associació del Gran Japó criticava la signatura de diversos tractats comercials desiguals amb potències com els Estats Units d'Amèrica i advertien que el Japó podria acabar com l'Imperi Xinès.
La fi del partit arribà quan el govern el va il·legalitzar sota pretextos legals a l'hora de la regularització de partits. Això passà poc després que alguns dels membres més radicals de la formació protagonitzaren agressions a estrangers al Japó.

## Referències

* Enciclopèdia NIPPONICA (Kotobank)
# Empower Field at Mile High

L'Empower Field at Mile High, antigament anomenat Broncos Stadium at Mile High, és un estadi de futbol americà de la ciutat de Denver (Colorado, Estats Units). És la casa dels Denver Broncos, guanyadors de la Super Bowl en els anys 1998 i 1999. Té capacitat per 76.125 espectadors. També, té un enorme saló de la fama on es mostren els trofeus d'aquesta franquícia així com d'importants jugadors com John Elway, Shannon Sharpe, Terrell Davis, Floyd Little, Steve Atwater i entrenadors com Donen Reeves i Mike Shannahan els qui han portat a aquest equip a 2 Super Bowls. A només 10 milles del Centre de Denver aquest estadi denota no només modernisme a cada espai sinó que també és sinònim de triomfs, ja que Denver és la franquícia més guanyadora (quant a percentatge de partits es refereix) de l'NFL.
Fins a l'any 2006 va ser la seu dels Colorado Rapids de l'MLS

## Controvèrsia pel nom

Molts fanàtics es van oposar al fet que utilitzés el nom d'una corporació i desitgen conservar el nom del lloc anterior, "Mile High Stadium". El diari The Denver Post es va negar a utilitzar el nom Invesco i es va referir a ella com Mile High Stadium durant diversos anys abans de canviar la seva política i afegint Invesco als articles.
El 16 d'agost de 2011, l'Oficina d'Estadis del Districte Metropoltà va anunciar Invesco transferiria immediatament els drets del nom a Sports Authority amb seu a Colorado, en un contracte de 25 anys per valor de $6 milions per any.
El 2016, els Denver Broncos van adquirir els drets de denominació i el 2018 es va canviar el nom de l'estadi a l'estadi Broncos.

## Ubicació

L'estadi va ser construït per ser de fàcil accés. Es troba al llarg de la Interestatal 25 a prop de l'Avinguda Colfax i l'Avinguda 17. També limita amb Federal Boulevard, una important via de Denver, en el costat oest. Una estació de tren lleuger dedicat també serveix l'estadi. L'estadi està situat en la comunitat de Sun Valley a 10 milles del centre de Denver.

## Referències

* ↑ Zelinger, Marshall. «Denver Broncos awarded Mile High Stadium naming rights during Sports Authority bankruptcy case». The Denver Channel, 23-08-2016. Arxivat de l'original el 1 novembre 2016. [Consulta: 21 juliol 2019].

## Enllaços externs

* Lloc web oficial de l'estadi Arxivat 2015-08-13 a Wayback Machine.
# Economia de Finlàndia

L'economia de Finlàndia és una economia altament industrialitzada, basada en grans recursos forestals, alts nivells d'inversió de capitals i màxim desenvolupament tecnològic. Històricament el país és competitiu en el sector de manufactura - principalment indústries de fusta, metalls, enginyeria, telecomunicacions i electrònica. El comerç exterior també és important: en els últims anys les exportacions representen més d'1/3 del producte interior brut del país.
Tradicionalment, Finlàndia ha estat un importador net de capital per finançar el creixement industrial. Des de la dècada de 1980, la taxa de desenvolupament econòmic de Finlàndia ha estat una de les més altes dels països industrialitzats. Encara que aconsegueix resistir els primers anys de la crisi econòmica sorgida en 2008 finalment en 2013 comença la caiguda que s'accentua en principis del 2015.

## Referències

* 1 2 CIA. «The World Factbook». Arxivat de l'original el 2015-09-19. [Consulta: 14 febrer 2016].
* ↑ Soto, Adrián «La estrella finlandesa pierde brillo» (en castellà). EL PAÍS, 08-03-2015.
# Escut de Tbilisi

L'escut de Tbilisi, Geòrgia, fou dissenyat a finals dels anys 1980 i reoficialitzat per l'ajuntament de la ciutat el 8 de juny de 2005 (Decisió 15-1).

## Descripció

Es tracta d'un escut tradicional georgià, on la inscripció "თბილისი" ("Tbilisi") en Mkhedruli amb la lletra" თ" forma un falcó estilitzat i un faisà que il·lustra la llegenda de l'origen de la ciutat. Entremig s'entrellaça una branca de roure, el qual és símbol de robustesa i durabilitat i crea una partició en forma de creu a la part inferior de l'escut que protegeix el nom de Tbilisi escrit en els alfabets georgians històrics: Asomtavruli i Nuskhuri. L'escut es recolza sobre una ona d'aigua que simbolitza el riu Kura sobre el que es troba la ciutat. Al llarg de la vora superior hi ha set petits estels de set puntes alineades en forma de mitja lluna.

## Històrics

* Escut d'armes sota l'Imperi Rus (segle XIX)

## Referències

* 1 2 «Symbols of Tbilisi». Tbilisi City Hall. [Consulta: 5 octubre 2021].
# Aleksandr Sàvitx Brodski

Aleksandr Sàvitx Brodski (en rus, Алекса́ндр Са́ввич Бро́дский - nascut a Moscou el 1955) és un arquitecte rus. Llicenciat per l'Institut d'Arquitectura de Moscou, va ser un dels líders del moviment «arquitectura en paper» durant els anys vuitanta. Des del 1993 ha participat en projectes arquitectònics i gràfics, escultures i instal·lacions. L'any 2000 va fundar el seu propi estudi d'arquitectura. Ha guanyat concursos internacionals i participa en nombroses exposicions. La seva obra està present en diversos museus i col·leccions. Guanyador del Premi Kandinski del 2010 en la categoria «Projecte de l'any». Viu i treballa a Moscou.

## Referències

* ↑ «En un desordre absolut. Art contemporani rus Premi Kandinski 2007-2012». Arts Santa Mònica, 2012. [Consulta: 27 gener 2013].
# Escac de ponent

L'escac de ponent (Melanargia ines) és una espècie de lepidòpter papilionoïdeu de la família dels nimfàlids (Nymphalidae) present als Països Catalans.

## Distribució

S'estén de forma àmplia per la península Ibèrica, excepte l'extrem nord, i pel nord d'Àfrica, des del Marroc fins a Líbia. Absent de les principals illes mediterrànies. A Catalunya, té una presència molt escassa, concretament a l'extrem oest de la Depressió Central i a l'entorn de les Muntanyes de Prades i de la Serra del Montsant.

## Descripció

Envergadura alar d'entre 42 i 50 mm. Sense dimorfisme sexual evident. Anvers de color blanc amb taques negres. Ala anterior amb una franja negra gruixuda que travessa la cel·la. L'ala posterior té una banda d'ocels negres amb centre blavós prop del marge. El revers és molt semblant a l'anvers, però l'ala anterior presenta la punta més pàl·lida i un o dos ocels ataronjats amb centre blau. L'ala posterior presenta les venes marcades per fines línies negres i té una sèrie de grans ocels a la part exterior amb el centre de color blanc i anells concèntrics, de dins cap a fora, blau, taronja, groc i negre.

## Hàbitat

Prats secs, zones rocalloses i brolles obertes. Rang altitudinal des del nivell del mar fins als 2600 m a la Serralada de l'Atles. L'eruga s'alimenta de gramínies, com ara Brachypodium o Stipa.

## Període de vol i hibernació

Vola en una sola generació entre finals de març i finals de juny, segons la localitat. Hiberna com a eruga.

## Conservació

A Catalunya, es tracta d'una papallona molt escassa, tot i que se'n desconeix el seu estat poblacional. Les principals amenaces són l'alteració o destrucció dels seus hàbitats, així com la intensificació o expansió dels conreus que poden destruir les zones de gramínies on viu l’espècie. Per aquests motius, està inclosa al Catàleg de fauna salvatge autòctona amenaçada i de mesures de protecció i de conservació de la fauna salvatge autòctona protegida, en la categoria En perill d’extinció.

## Espècies ibèriques similars

* Melanargia lachesis
* Melanargia galathea
* Melanargia russiae
* Melanargia occitanica

## Referències

* ↑ «Escac de ponent». Cercaterm. TERMCAT, Centre de Terminologia.
* ↑ «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 23 març 2024].
* ↑ «Melanargia ines» (en anglès). UICN, 29-01-2009. [Consulta: 23 març 2024].
* 1 2 3 4 5 Tolman, Tom; Lewington, Richard. Collins Field Guide to the Butterflies of Britain and Europe (en anglès). Collins, 2008. ISBN 978-0-00-724234-4.
* 1 2 3 4 5 6 Vila, Roger; Stefanescu, Constantí; Sesma, José Manuel. Guia de les papallones diürnes de Catalunya. Lynx, 2018. ISBN 978-84-16728-06-0.
* ↑ «Escac de ponent». Generalitat de Catalunya, 12-09-2023. [Consulta: 5 maig 2024].

## Enllaços externs

* Biodiversidad Virtual (castellà)
* European Butterflies (anglès)
# Associació estel·lar de TW de l'Hidra Femella

L'associació estel·lar TW de l'Hidra Femella és un grup d'estels molt joves situats a uns 50 parsecs de la Terra que presenten un moviment comú a través de l'espai. Amb una edat estimada entre 5 i 10 milions d'anys, formen part d'ella unes poques dotzenes d'estrelles i nanes marrons. Entre els seus membres destaquen el mateix estel TW de l'Hidra Femella, que dona nom a l'associació estel·lar, HR 4796, HD 98800 i 2M1207, nana marró que té un disc d'acreció i un acompanyant de massa planetària. A l'associació també se la denomina TWA.
A causa de la seva proximitat i edat, TWA és de gran importància per a l'estudi de diferents propietats estel·lars, tals com a discos d'acreció (vegeu estels T Tauri) i la formació de sistemes estel·lars mitjançant l'evolució dels discos protoplanetaris (vegeu Beta del Cavallet de Pintor).

## Referències

* ↑ Mamajek «A Moving Cluster Distance to the Exoplanet 2M1207b in the TW Hydrae Association». The Astrophysical Journal, 634, 2005, pàg. 1385 - 1394.
# Empresa Municipal de Transports de Madrid

L'Empresa Municipal de Transports de Madrid (EMT Madrid) és una empresa pública propietat en la seua totalitat de l'Ajuntament de Madrid, encarregada del transport públic a la capital espanyola.
Es va constituir el 12 de novembre de 1947, originalment com a societat privada municipal, per a encarregar-se del transport públic en superfície. Es va convertir en societat anònima el 1971.
Entre els diferents serveis que ofereix es troben el servei de transport d'autobús (209 línies amb una flota de més de 2000 vehicles), el servei de grua, les places d'aparcament municipals, el servei de lloguer de bicicletes BiciMAD i el Telefèric de Madrid.

## Referències

* 1 2 Medialdea, Sara «Sesenta años de la EMT». ABC.
* ↑ «El Teleférico de Madrid reabre al público si las condiciones meteorológicas lo permiten». Europa Press. [Consulta: 25 octubre 2018].
* ↑ S.L. «El teleférico de Madrid reabre después de tres meses cerrado». ABC, 01-05-2018 [Consulta: 25 octubre 2018].
# Escut de Togo

L'escut de Togo, més aviat un emblema que no un escut heràldic, fou adoptat oficialment el 14 de març de 1962 i ratificat el 2008.
Es tracta d'un escut oval d'argent amb bordura de sinople, amb dos lleons adossats de gules, armats i lampassats del mateix color, que aguanten cadascun un arc i una fletxa de sable. Entre un lleó i l'altre, a la part central, hi ha un escut tradicional d'or en forma d'oval dentelat, carregat amb les lletres RT majúscules de sable, inicials del nom oficial de l'estat en francès: République Togolaise ('República Togolesa'). De la part superior de l'escut surten dues banderes estatals. Al capdamunt, timbra l'escut una cinta d'argent amb el lema nacional en francès: TRAVAIL – LIBERTÉ – PATRIE ('Treball – Llibertat – Pàtria').
Segons la Constitució de Togo, «els dos joves lleons representen el coratge del poble togolès. Porten un arc i una fletxa, mitjà de combat tradicional, per mostrar que la veritable llibertat del poble togolès és a les seves mans i que la seva força resideix abans que res en les seves pròpies tradicions. Els lleons drets i adossats expressen la vigilància del poble togolès per mantenir la seva independència, de llevant a ponent» (títol I, article 3).
Després de la Conferència Nacional del 1991, van proliferar diverses versions de l'escut, fins i tot dins del govern mateix. El juny del 2008, però, una sentència del Tribunal Constitucional togolès va aclarir quina era la variant correcta.

## Referències

* ↑ Títol I – De l'Estat i de la sobirania Arxivat 2009-08-29 a Wayback Machine. (francès)
* ↑ Republicoftogo.com – De quin escut hem de fer cas? (francès)

## Vegeu també

* Bandera de Togo

## Enllaços externs

* Hubert Herald – Escut de Togo (neerlandès)
# Escala RACE

L'escala RACE és una escala neurològica simple i ràpida creada per a valorar pacients amb ictus agut a nivell prehospitalari i detectar els casos amb una alta probabilitat de tenir una oclusió arterial de gran vas, candidats per tant a ser tractats amb tècniques endovasculars a centres terciaris d'ictus.
L'escala RACE és una simplificació de l'escala NIHSS, fent servir els ítems amb major capacitat per predir la presència d'una oclusió de gran vas. Valora 5 ítems: parèsia facial, parèsia braquial, parèsia crural, desviació oculocefàlica i afàsia/agnòsia, amb una puntuació total de 0 a 9.
Una puntuació ≥ 5 permet sospitar la presència d'oclusió de gran vas arterial amb una sensibilitat del 85% i especificitat del 69%.

## Enllaços externs

* Article original a la revista Stroke
* RACE Scale, identificant pacients candidats a tractament endovascular
# Economia del coneixement

L'economia del coneixement és un terme que es refereix tant a una economia del coneixement centrada en la producció i gestió de coneixement en el marc de les limitacions econòmiques, com una economia basada en el coneixement. En el segon sentit, més freqüentment utilitzat, es refereix a la utilització de les tecnologies del coneixement per extreure-hi beneficis econòmics. La frase es va popularitzar, si bé no va ser inventada per Peter Drucker en un capítol del seu llibre L'edat de la discontinuïtat.
La diferència essencial és que en una economia del coneixement, el coneixement és un producte mentre que en l'economia basada en el coneixement, el coneixement és una eina. Hi ha encara discordància entre diferents autors sobre aquesta distinció. Ambdues aproximacions són interdisciplinaries i hi participen economistes, enginyers, matemàtics, químics, físics, psicòlegs i sociòlegs.
Diversos observadors descriuen l'economia mundial d'avui com una de transició cap a una «economia del coneixement», com una extensió d'una societat de la informació. La transició requereix que les normes i pràctiques que determinen l'èxit en l'economia industrial necessiten ser reescrites en una economia interconnectada, globalitzada on els recursos del coneixement així com els coneixements tècnics i l'experiència són tan importants com altres recursos econòmics.
Segons analistes de l'economia del coneixement, aquestes normes han de ser reescrites a les empreses i les indústries en termes de gestió del coneixement i en el pla de la política pública com a política del coneixement o els coneixements relacionats amb la política.

## Referències

* ↑ Peter Drucker, (1969). L'edat de la discontinuïtat; Directrius per a la nostra societat. Harper i Row, Nova York. ISBN 0-465-08984-4
# Joaquim Abad i Guirbau

Joaquim Abad i Guirbau (Santa Coloma de Gramenet, 20 de març de 1958) és un ex-pilot de trial català que destacà en competicions estatals a finals de la dècada de 1970 i començaments de la de 1980.
Abad va començar a competir el 1973 i va estar en actiu com a professional fins al 1981, sempre com a membre de l'equip oficial d'OSSA. Al costat dels seus companys Toni Gorgot, Albert Juvanteny, Quico Payà i Gabino Renales, entre d'altres, fou un dels pilots destacats de la marca al campionat d'Espanya de trial. Va competir també durant diverses temporades al campionat del món de trial (dues d'elles, 1978 i 1979, tenint-hi com a company d'equip l'anglès Mick Andrews). El tancament d'OSSA va estroncar la seva prometedora carrera a només 21 anys.

## La relació amb Eivissa

El 1980, Joaquim Abad va participar en la segona edició dels Dos Dies de Trial Illa d'Eivissa, on fou tercer en una edició que va guanyar el seu company d'equip Toni Gorgot. Allà, Abad va entaular una bona amistat amb Xicu Bufí, l'impulsor de la prova, i finalment es va acabar establint a l'illa el 1996, on resideix actualment a prop de la platja de ses Salines i es dedica a negocis relacionats amb el turisme. Abad va arribar a guanyar en una ocasió els Dos Dies d'Eivissa, concretament el 1985.

## Palmarès

| Any | Motocicleta | C. d'Espanya |
| 1977 | OSSA | 3r Sènior |
| 1978 | OSSA | 6è |
| 1979 | OSSA | 10è |
| 1980 | OSSA | 9è |
| 1981 | OSSA | 6è |

## Referències

* 1 2 3 Sierra, Pablo. «Aquellos dos días de hace 30 años» (en castellà). diariodeibiza.es, 09-12-2012. [Consulta: 16 març 2022].
* ↑ «The rider. Abad Joaquim» (en anglès). trialonline.org. [Consulta: 15 desembre 2021].
* ↑ «Joaquim Abad» (en castellà). bonaigua-trial.com. [Consulta: 16 març 2022].
* ↑ «Entrevista a Gabino Renales» (en castellà). todotrial.com, 18-12-2019. [Consulta: 16 març 2022].

## Enllaços externs

* Vídeo de Joaquim Abad provant un prototip d'OSSA groga el 2021 (castellà)
# Escut de Torres de Segre

L'escut oficial de Torres de Segre té el següent blasonament:
Escut caironat: de propra, 2 torres obertes d'or posades en faixa sobre un riu en forma de peu ondat faixat de 4 peces ondades d'atzur i d'argent, alçat sobre un altre peu de gules amb la creu plena d'argent. Per timbre, una corona mural de vila.

## Història

Va ser aprovat el 25 d'octubre de 1985.
Armes parlants referides al nom de la vila, representen tradicionalment dues torres (que simbolitzen també l'antic castell) i el riu Segre. La creu del peu al·ludeix al fet que la població fou el centre d'una comanda templera des del 1289, més tard hospitalera el 1317.

## Vegeu també

* Escuts i banderes del Segrià

## Referències

* ↑ «DECRET 298/1985, de 25 d'octubre, pel qual s'autoritza l'Ajuntament de Torres de Segre per adoptar el seu escut heràldic municipal.» (pdf). DOGC num 620, 25-10-1985. [Consulta: 25 juny 2010].
# Alexander Windsor

Alexander Patrick Gregers Richard Windsor (Londres, 24 d'octubre de 1974), comte d'Ulster, és l'únic fill de S.A.R. el duc i la duquessa de Gloucester. Com a hereu aparent del ducat de Gloucester se li concedeix el títol per cortesia de comte d'Ulster.

## Vida Cotidiana

Va ser educat a Eton i al King 's College de Londres (B.A. 1996) abans d'ingressar en la Reial Acadèmia de Sandhurst.
Encarregat dels «King 's Royal Hussars» el 1995 i designat capità des del 16 d'octubre de 20002 i major de 2008, l'any 2002 va estar en servei militar actiu a Kosovo.
Actualment és director de la fundació benèfica «Transnational Crisi Project»

## Matrimoni

Es va casar el 22 de juny de 2002 amb la Dra. Clara Booth a la capella reial de palau de St. James.
El comte i la comtessa tenen dos fills:
* Xan Windsor, baró Culloden (nascut el 12 de març de 2007).
* Lady Cosima Windsor (nascuda el 20 de maig de 2010).

## Títols

* 1974: comte d'Ulster (per cortesia).
Lord Ulster té el lloc número 31 en la línia de successió al tron britànic.
# Escala Twaddell

L'escala Twaddell és una escala aeromètrica, la unitat de la qual és el grau Twaddell, emprada en la determinació de concentracions de dissolucions que tenen una densitat superior a la de l'aigua.
Fou inventada pel constructor d'instruments científics W. Twaddell de Glasgow a principis del segle xix. És definida per °Twaddell = (densitat -1) × 200, on la densitat és mesurada en g/cm³. L'escala Twaddell és relacionada amb l'escala Baumé (°Bé) per l'expressió: ºTwaddell = (200 + ºBé)/(145 - ºBé)

## Referències

* ↑ «Escala Twaddell». Gran Enciclopèdia Catalana. Barcelona: Grup Enciclopèdia Catalana.
# Association Sportive Tempête Mocaf

L'Association Sportive Tempête Mocaf és un club de futbol de la ciutat de Bangui, República Centreafricana. Tempête significa tempesta en francès.
Va ser fundat l'any 1940.

## Jugadors destacats

* Armel Oroko
* Boris Sandjo

## Palmarès

* Lliga centreafricana de futbol:
** 1976, 1984, 1990, 1993, 1994, 1996, 1997, 1999, 2003, 2009, 2013/14, 2018/19
* Copa centreafricana de futbol:
** 1974, 1982, 1985, 1992, 2003, 2011

## Referències

* ↑ AS Tempête Mocaf soccerway.com
* ↑ Continental Tournaments
* ↑ AS Tempête Mocaf facebook.com
* ↑ Foundation dates of clubs of the Central African Republic Arxivat 5 March 2016$^{[Datemismatch]}$ a Wayback Machine.
* ↑ «Central African Republic – List of Champions». RSSSF.
* ↑ «Central African Republic – List of Cup Winners». RSSSF.